钦定古今图书集成/明伦汇编/皇极典/第273卷 > 丘濬大学衍义补 > 《诫励风俗敕三〈开元二年正月十三日〉》同前
## 钦定古今图书集成/明伦汇编/皇极典/第273卷 > 丘濬大学衍义补 > 《诫励风俗敕三〈开元二年正月十三日〉》同前

黄门：“朕闻天为大者，莫先于育物；物最灵者，莫甚于
爱人。故树之后王，以康兆庶。朕缅鉴前烈，深惟远图，
惧德之不修，化之未偃，寅畏夙夜，如临泉壑。然则畴
咨命于四岳，黜陟存乎三载，既以百姓为心，明非一
人独理。今之牧守，古称侯伯，贤者任之，则循良之迹
著；不贤者任之，则愁苦之声作。每冀精于所择，委之
前往。岂时或颓靡，苟且尚多，而吏之殊尤，寂寥不嗣。
静言政要，朕用抚然。间岁水旱，周于郡国，仓廪不蓄，
闾阎荐饥，加以出摄颇多，冗官增弊，至于处置，皆凭
刺举，当于京官内，简宏才通识堪致理兴化者，量授
都督。刺史等久在外藩，频有昇进状者，量授京官。使
出入常均，永为恒式，课最超等，必议昇迁，循默守常必裁贬黜，昭昭赏罚，不可不慎。属冬朝礼成，春事方
起，朝集使等俾还所莅，钦若朕言。官寮间或干济清
苦，或贪滥侵渔，灼然称职，及不称职，并委都督刺史
审察奏闻，罔或阿容，自贻悔咎。诸道虽遣使存问，尚
切忧劳。牧宰等深体朕怀，各宜隐恤。交至乏绝者，速
量事优当。”公私债负，停征至秋，州县差科，务减常日。
昔国侨相郑，以至和平；曹参相齐，贵于清净。清静则
不扰，不扰则和平，和平则不争，不争则知耻。爱费而
与休息，除烦而从简易。自当农者归陇亩，蚕者勤纺
绩，既富而教，乃克有成。道德齐礼，不远斯复。庶几在
位，弘朕此心。凡厥遐迩，各令委悉，主者施行。